Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την προσχώρηση της Δημοκρατίας της Μολδαβίας στη συμφωνία ίδρυσης κέντρου επιστήμης και τεχνολογίας στην Ουκρανία, η οποία συνήφθη στις 25 Οκτωβρίου 1993 μεταξύ του Καναδά, της Σουηδίας, της Ουκρανίας και των Ηνωμένων Πολιτειών της Αμερικής

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στις 25 Οκτωβρίου 1993, ο Καναδάς, η Σουηδία, η Ουκρανία και οι Ηνωμένες Πολιτείες της Αμερικής εσύναψαν συμφωνία ίδρυσης ενός κέντρου επιστήμης και τεχνολογίας στην Ουκρανία (στο εξής « συμφωνία »).

2. H Ευρωπαϊκή Κοινότητα και η Ευρωπαϊκή Κοινότητα Ατομικής Ενέργειας (στο εξής « Κοινότητες »), ενεργούσες ως ένα μέρος, προσχώρησαν στη συμφωνία μέσω του κανονισμού αριθ. 1766/98/ΕΚ του Συμβουλίου και του κανονισμού αριθ. 2387/98/EΥΡΑΤΟΜ της Επιτροπής.

3. Το Διεθνές Κέντρο Επιστήμης και Τεχνολογίας στην Ουκρανία (στο εξής «Κέντρο») ενεργεί υπό την ιδιότητα διακυβερνητικού οργανισμού έχοντος ιδία νομική ικανότητα, σύμφωνα με τις νομοθεσίες και τις κανονιστικές ρυθμίσεις των μερών της συμφωνίας. Κύριος στόχος του Κέντρου είναι να προσφέρει στους επιστήμονες και τους μηχανικούς που είναι ειδικοί στον τομέα των όπλων και ιδίως σε εκείνους που έχουν γνώσεις και ειδίκευση στον τομέα των όπλων μαζικής καταστροφής ή των συστημάτων εκτόξευσης πυραύλων στην Ουκρανία και στα υπόλοιπα κράτη της ΚΑΚ, τη δυνατότητα να στρέψουν τις ικανότητές τους προς ειρηνικές δραστηριότητες και να συμβάλουν στην επίλυση εθνικών ή διεθνών τεχνικών προβλημάτων και στην επίτευξη των ευρύτερων στόχων της μετάβασης προς μια οικονομία αγοράς που θα εξυπηρετεί τις ανάγκες πολιτικού χαρακτήρα.

4. Στις 12 Φεβρουαρίου 2004, η Δημοκρατία της Μολδαβίας κατέθεσε στη Γραμματεία του Κέντρου την πράξη προσχώρησης της Μολδαβίας στη συμφωνία ίδρυσης του Κέντρου. Σύμφωνα με το άρθρο XIII της συμφωνίας, η έγκριση της προσχώρησης αυτής εναπόκειται στο διοικητικό συμβούλιο του Κέντρου.

5. Η προσχώρηση της Δημοκρατίας της Μολδαβίας ανταποκρίνεται στους στόχους της συμφωνίας, όπως αυτοί ορίζονται στο άρθρο II της συμφωνίας, και ιδίως στον κύριο στόχο του επαγγελματικού αναπροσανατολισμού των ερευνητών των χωρών της πρώην Σοβιετικής Ένωσης που έχουν γνώσεις και επαγγελματική ειδίκευση στον τομέα των όπλων μαζικής καταστροφής. Η προσχώρηση της Δημοκρατίας της Μολδαβίας ανταποκρίνεται συνεπώς στην επιθυμία των μερών της συμφωνίας να διευρυνθεί ο κύκλος των χωρών της πρώην Σοβιετικής Ένωσης στο πλαίσιο του STCU εντός χρονικής περιόδου που θα περιλαμβάνει τη μετάβαση στην οικονομία αγοράς, την εξέλιξη της διαδικασίας αφοπλισμού και τον αναπροσανατολισμό του στρατιωτικοβιομηχανικού και τεχνικού δυναμικού προς μη αμυντικές δραστηριότητες και σκοπούς.

6. Όπως ορίζεται στο άρθρο 3, παράγραφος 3, του κανονισμού αριθ. 1766/98/ΕΚ του Συμβουλίου, η θέση των Κοινοτήτων ως προς τα ζητήματα που εμπίπτουν στο άρθρο ΧΙΙΙ της συμφωνίας καθορίζεται από το Συμβούλιο και εκφράζεται, κατά γενικό κανόνα, από την προεδρία.

7. Βάσει των ανωτέρω, η Επιτροπή προτείνει στο Συμβούλιο:

- να εγκρίνει, για λογαριασμό των Κοινοτήτων, την προσχώρηση της Δημοκρατίας της Μολδαβίας στη συμφωνία ίδρυσης Διεθνούς Κέντρου Επιστήμης και Τεχνολογίας στην Ουκρανία, που συνήφθη στις 25 Οκτωβρίου 1993 μεταξύ του Καναδά, της Σουηδίας, της Ουκρανίας και των Ηνωμένων Πολιτειών της Αμερικής.

- να αναθέσει στην Προεδρία του Συμβουλίου να εκφράσει την έγκριση αυτή στο πλαίσιο του διοικητικού συμβουλίου του Κέντρου.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με την προσχώρηση της Δημοκρατίας της Μολδαβίας στη συμφωνία ίδρυσης κέντρου επιστήμης και τεχνολογίας στην Ουκρανία, η οποία συνήφθη στις 25 Οκτωβρίου 1993 μεταξύ του Καναδά, της Σουηδίας, της Ουκρανίας και των Ηνωμένων Πολιτειών της Αμερικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυσης της Ευρωπαϊκής Κοινότητας,

τη συνθήκη ίδρυσης της Ευρωπαϊκής Κοινότητας Ατομικής Ενέργειας,

τον κανονισμό αριθ. 1766/98/ΕΚ του Συμβουλίου, της 30ής Ιουλίου 1998 [1], σχετικά με την προσχώρηση της Ευρωπαϊκής Κοινότητας και της Ευρωπαϊκής Κοινότητας Ατομικής Ενέργειας, ενεργούντων ως ένα μέρος, στη συμφωνία με την οποία ιδρύθηκε, στις 25 Οκτωβρίου 1993, κέντρο επιστήμης και τεχνολογίας στην Ουκρανία, μεταξύ του Καναδά, της Σουηδίας, της Ουκρανίας και των Ηνωμένων Πολιτειών της Αμερικής [2], και ιδίως το άρθρο 3, παράγραφοι 1, 3 και 4,

[1] ΕΕ L 225 της 12.08.1998, σ. 2

[2] ΕΕ L 225 της 12.08.1998, σ. 5

τον κανονισμό αριθ. 2387/98/ΕΥΡΑΤΟΜ της Επιτροπής [3], της 3ης Νοεμβρίου 1998, σχετικά με την προσχώρηση της Ευρωπαϊκής Κοινότητας Ατομικής Ενέργειας και της Ευρωπαϊκής Κοινότητας, ενεργούντων ως ενός μέρους, στη συμφωνία με την οποία ιδρύθηκε, το 1993, Κέντρο Επιστήμης και Τεχνολογίας στην Ουκρανία, μεταξύ του Καναδά, της Σουηδίας, της Ουκρανίας και των Ηνωμένων Πολιτειών της Αμερικής, και ιδίως το άρθρο 2,

[3] ΕΕ L 297 της 6.11.1998, σ. 4

την πρόταση της Επιτροπής, [4]

[4] ΕΕ C της , σ. .

Εκτιμώντας τα εξής:

(1) Στις 25 Οκτωβρίου 1993, ο Καναδάς, η Σουηδία, η Ουκρανία και οι Ηνωμένες Πολιτείες της Αμερικής εσύναψαν συμφωνία ίδρυσης ενός κέντρου επιστήμης και τεχνολογίας στην Ουκρανία (στο εξής « συμφωνία »).

(2) H Ευρωπαϊκή Κοινότητα και η Ευρωπαϊκή Κοινότητα Ατομικής Ενέργειας (στο εξής « Κοινότητες »), ενεργούσες ως ένα μέρος, προσχώρησαν στη συμφωνία μέσω του κανονισμού αριθ. 1766/98/ΕΚ του Συμβουλίου και του κανονισμού αριθ. 2387/98/EΥΡΑΤΟΜ της Επιτροπής.

(3) Στις 12 Φεβρουαρίου 2004, η Δημοκρατία της Μολδαβίας κατέθεσε στη Γραμματεία του Κέντρου την πράξη προσχώρησης της Μολδαβίας στη συμφωνία ίδρυσης του Κέντρου. Σύμφωνα με το άρθρο XIII της συμφωνίας, η έγκριση της προσχώρησης αυτής εναπόκειται στο διοικητικό συμβούλιο του Κέντρου.

(4) Οι Κοινότητες εκπροσωπούνται στο διοικητικό συμβούλιο του Κέντρου από την Προεδρία του Συμβουλίου και από την Επιτροπή. Η θέση των Κοινοτήτων ως προς τα ζητήματα που εμπίπτουν στο πεδίο εφαρμογής του άρθρου XIII της συμφωνίας καθορίζεται από το Συμβούλιο και εκφράζεται, κατά γενικό κανόνα, από την Προεδρία,

ΑΠΟΦΑΣΙΖΕΙ:

Άρθρο 1

Εγκρίνεται, για λογαριασμό των Κοινοτήτων, η προσχώρηση της Δημοκρατίας της Μολδαβίας στη συμφωνία ίδρυσης Διεθνούς Κέντρου Επιστήμης και Τεχνολογίας στην Ουκρανία, η οποία συνήφθη στις 25 Οκτωβρίου 1993 μεταξύ του Καναδά, της Σουηδίας, της Ουκρανίας και των Ηνωμένων Πολιτειών της Αμερικής.

Άρθρο 2

Η Προεδρία του Συμβουλίου εκφράζει στο πλαίσιο του διοικητικού συμβουλίου του Κέντρου την εκ μέρους των Κοινοτήτων έγκριση της προσχώρησης της Δημοκρατίας της Μολδαβίας στη συμφωνία.

Βρυξέλλες,

Για το Συμβούλιο

Ο Πρόεδρος